РЕШЕНИЕ ЗА ИЗПЪЛНЕНИЕ НА КОМИСИЯТА

от 9.11.2016 г.

относно приемането на работната програма за 2017 г. за мерките за информиране и насърчаване, свързани със селскостопанските продукти, прилагани на вътрешния пазар и в трети държави

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 1144/2014 на Европейския парламент и на Съвета от 22 октомври 2014 г. за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) № 3/2008 на Съвета[[1]](#footnote-2), и по-специално член 8 от него,

като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета[[2]](#footnote-3), и по-специално член 84, параграф 2 от него.

като има предвид, че:

1. Съгласно Регламент (ЕС) № 1144/2014 прякото и споделеното управление трябва да се използват за изпълнението на мерките за информиране и насърчаване.
2. Съгласно член 15, параграф 7 от Регламент (ЕС) № 1144/2014 финансирането на обикновени програми се изпълнява от държавите-членки в режим на споделено управление.
3. Съгласно член 16, параграф 2 от Регламент (ЕС) № 1144/2014 финансирането на многонационалните програми и мерките по инициатива на Комисията се изпълнява от Комисията в режим на пряко управление.
4. За да се гарантира изпълнението на мерките за информиране и насърчаване, е необходимо да се приеме работната програма, която обхваща обикновени програми, многонационални програми и мерки, изпълнявани по инициатива на Комисията.
5. За бюджетни кредити в режим на пряко управление е необходимо приемането на решение за финансиране, както е посочено в член 94 от Делегиран регламент (ЕС) № 1268/2012 на Комисията[[3]](#footnote-4).
6. За бюджетни кредити в режим на пряко управление е необходимо да се разреши изплащането на лихва за забавено плащане, както е посочено в член 92 от Регламент (ЕС, Евратом) № 966/2012 и член 111, параграф 4 от Делегиран регламент (ЕС) № 1268/2012.
7. За целите на изпълнението на многонационални програми и мерки по инициатива на Комисията, които не надвишават 20% от максималното участие, определено в настоящото Решение и с цел осигуряване на гъвкавост при изпълнението на работната програма, уместно е да се изясни понятието „съществена промяна“ по смисъла на член 94, параграф 4 от Делегиран регламент (ЕС) № 1268/2012.
8. Работната програма трябва да гарантира конкретни временни мерки за реагиране на сериозни смущения на пазара или загуба на потребителското доверие, както е предвидено в член 8, параграф 1 от Регламент (ЕС) № 1144/2014. Поради това, ако се наложи, е необходимо да се предвиди възможност за допълнителна покана за набиране на проектни предложения през годината.
9. Комисията се консултира с групата за граждански диалог за качество и насърчаване и получи мнения от заинтересовани страни.
10. Мерките, предвидени в настоящото Решение, са в съответствие със становището на Комитета за общата организация на селскостопанските пазари,

РЕШИ:

*Член 1  
Работна програма и критерии за финансово участие на Съюза*

Приема работната програма за финансиране на мерките за информиране и насърчаване по отношение на селскостопански продукти, изпълнявани на вътрешния пазар и в трети държави през 2017 г., съгласно посоченото в Приложение 1, както и подбора, възлагането и други критерии за финансово участие в дейности, съгласно посоченото в Приложения ІІ и ІІІ.

За бюджетни кредити по бюджетен ред 05 02 10 02, годишната работна програма се явява решение за финансиране по смисъла на член 84 от Регламент (ЕС, Евратом) № 966/2012.

Изпълнението на настоящото Решение зависи от наличието на бюджетни кредити, заложени в общия бюджет на Съюза за 2017 г., след приемането му от бюджетния орган или съгласно определеното в системата на временните суми от една дванадесета.

*Член 2*  
*Финансово участие на Съюза в многонационални програми и мерки, прилагани по инициатива на Комисията*

Максималното финансово участие на Съюза при изпълнението на многонационални програми и мерки по инициатива на Комисията за 2017 г. се определя в размер на 52 500 000 евро и се финансира от бюджетните кредити, вписани в бюджетен ред 05 02 10 02 от общия бюджет на Съюза за 2017 г.

Бюджетните кредити, предвидени в първия параграф могат да покриват и дължимите лихви за забавено плащане.

*Член 3  
Общ размер на обикновените програми*

Средствата, предвидени за финансиране на обикновени програми през 2017 г., са определени в общ размер от 90 000 000 евро.

*Член 4  
Клауза за гъвкавост*

Натрупаните изменения на отпуснатите средства за многонационални програми и мерки по инициатива на Комисията, които не надвишават 20% от максималното участие, предвидено в член 2 от настоящото Решение, няма да се считат за съществени по смисъла на член 94, параграф 4 от Делегиран регламент (ЕС, Евратом) № 1268/2012, когато подобни изменения не засягат в значителна степен естеството на действията и целта на работната програма. Увеличението на максималното участие, предвидено в член 2 от настоящото Решение, не трябва да надвишава 20%.

При изпълнение на настоящото Решение отговорният разпоредител с бюджетни кредити може да приложи измененията, посочени в параграф 1 в съответствие с принципите на добро финансово управление и пропорционалност.

Изготвено в Брюксел на 9.11.2016 г.

За Комисията

Фил Хоган  
 Член на Комисията

1. ОВ L 317, 4.11.2014 г., стр. 56. [↑](#footnote-ref-2)
2. ОВ L 298, 26.10.2012 г., стр. 1. [↑](#footnote-ref-3)
3. Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1). [↑](#footnote-ref-4)